b'\n_START_ARTICLE_\nSiili (lehti)\n_START_PARAGRAPH_\nSiili: ty\xc3\xb6v\xc3\xa4en pilalehti oli vuosina 1945\xe2\x80\x931951 ilmestynyt suomalainen SKDL:\xc3\xa4\xc3\xa4 tukenut poliittinen pilalehti._NEWLINE_Kes\xc3\xa4ll\xc3\xa4 1945 perustettu Siili ilmestyi kahdesti kuukaudessa Kansankulttuurin kustantamana. Se k\xc3\xa4vi koko ilmestymisens\xc3\xa4 ajan jatkuvaa kamppailua sosiaalidemokraattien pilalehti Kurikan kanssa ja sen hy\xc3\xb6kk\xc3\xa4yksen p\xc3\xa4\xc3\xa4kohteena olivat yleens\xc3\xa4 V\xc3\xa4in\xc3\xb6 Tanner ja asevelisosialistit. My\xc3\xb6hemmin kritiikin kohteena olivat sosiaalidemokraattinen Fagerholmin I hallitus ja kylm\xc3\xa4n sodan alettua Yhdysvallat. Siilin esikuvana oli neuvostoliittolainen Krokodil-lehti, josta se my\xc3\xb6s lainasi sek\xc3\xa4 kuvia ett\xc3\xa4 teksti\xc3\xa4. Siilin toimittajina toimivat Pentti Lahti ja vuodesta 1946 V. Montonen. Lehden p\xc3\xa4\xc3\xa4asiallinen kuvittaja oli my\xc3\xb6s Ty\xc3\xb6kansan Sanomiin piirt\xc3\xa4nyt Reino Vaittinen. Sodanj\xc3\xa4lkeisten vuosien aikana pilalehdist\xc3\xb6 koki Suomessa lyhyen renessanssin, jonka aikana my\xc3\xb6s Siili menestyi, mutta se k\xc3\xa4vi pian tappiolliseksi ja 1950-luvun alussa SKP:n johto katsoi ajan tarpeiden vaativan toisenlaisia puoluelehti\xc3\xa4. Siili lakkautettiin vuoden 1951 lopussa.'